Document ID: 32010R0015

ΚΑΝΟΝΙΣΜΌΣ (ΕΕ) αριθ. 15/2010 ΤΗΣ ΕΠΙΤΡΟΠΉΣ
της 7ης Ιανουαρίου 2010
για την τροποποίηση του παραρτήματος I του κανονισμού (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου σχετικά με τις εξαγωγές και εισαγωγές επικίνδυνων χημικών προϊόντων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών προϊόντων (1), και ιδίως το άρθρο 22 παράγραφος 4,
Εκτιμώντας τα εξής:
(1)
Με τον κανονισμό (ΕΚ) αριθ. 689/2008 τίθεται σε εφαρμογή η σύμβαση του Ρότερνταμ σχετικά με τη διαδικασία συναίνεσης μετά από ενημέρωση (διαδικασία ΣΜΕ) όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, η οποία υπογράφηκε στις 11 Σεπτεμβρίου 1998 και εγκρίθηκε, εξ ονόματος της Κοινότητας, με την απόφαση 2003/106/ΕΚ του Συμβουλίου της 19ης Δεκεμβρίου 2002, για την έγκριση, εξ ονόματος της Ευρωπαϊκής Κοινότητας, της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (2).
(2)
Το παράρτημα I του κανονισμού (ΕΚ) αριθ. 689/2008 πρέπει να τροποποιηθεί ώστε να συνεκτιμηθούν τα κανονιστικά μέτρα που έχουν ληφθεί για ορισμένες χημικές ουσίες σύμφωνα με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (3), με την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (4) και την οδηγία 98/8/ΕΚ του Ευρωπαϊκού Κοινοβουλίου και του Συμβουλίου της 16ης Φεβρουαρίου 1998 για τη διάθεση βιοκτόνων στην αγορά (5).
(3)
Αποφασίστηκε να μη συμπεριληφθούν οι ουσίες 1,3-διχλωροπροπένιο, benfuracarb και trifluralin (τριφλουραλίνη) ως δραστικές ουσίες στο παράρτημα I της οδηγίας 91/414/ΕΟΚ, με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008. Δεδομένου ότι έχουν υποβληθεί νέες αιτήσεις που θα απαιτήσουν την έκδοση νέων αποφάσεων καταχώρισης στο παράρτημα I της οδηγίας 91/414/ΕΟΚ, η προσθήκη στον κατάλογο χημικών προϊόντων ο οποίος περιλαμβάνεται στο μέρος 2 του παραρτήματος Ι του κανονισμού (ΕΚ) αριθ. 689/2008 δεν πρέπει να πραγματοποιηθεί πριν εκδοθούν οι νέες αποφάσεις σχετικά με το καθεστώς των εν λόγω χημικών προϊόντων.
(4)
Αποφασίστηκε να μη συμπεριληφθεί η ουσία methomyl ως δραστική ουσία στο παράρτημα I της οδηγίας 91/414/ΕΟΚ ούτε ως δραστική ουσία στο παράρτημα I, IA ή IB της οδηγίας 98/8/ΕΚ, με αποτέλεσμα να απαγορεύεται η χρήση της σε φυτοφάρμακα και, ως εκ τούτου, να επιβάλλεται να προστεθεί η εν λόγω δραστική ουσία στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008. Δεδομένου ότι έχει υποβληθεί νέα αίτηση που θα απαιτήσει την έκδοση νέας απόφασης καταχώρισης στο παράρτημα I της οδηγίας 91/414/ΕΟΚ, η προσθήκη στον κατάλογο των χημικών προϊόντων ο οποίος περιλαμβάνεται στο μέρος 2 του παραρτήματος Ι του κανονισμού (ΕΚ) αριθ. 689/2008 δεν πρέπει να πραγματοποιηθεί πριν εκδοθεί η νέα απόφαση σχετικά με το καθεστώς του εν λόγω χημικού προϊόντος.
(5)
Αποφασίστηκε να μη συμπεριληφθούν οι ουσίες diazinon (διαζινόνη), dichlorvos και fenitrothion (φενιτροθείο) ως δραστικές ουσίες στο παράρτημα I της οδηγίας 91/414/ΕΟΚ, με αποτέλεσμα η χρήση τους σε φυτοφάρμακα να υπόκειται σε αυστηρούς περιορισμούς και, ως εκ τούτου, να επιβάλλεται να προστεθούν οι εν λόγω δραστικές ουσίες στον κατάλογο χημικών προϊόντων που περιλαμβάνεται στο μέρος 2 του παραρτήματος Ι του κανονισμού (ΕΚ) αριθ. 689/2008, επειδή απαγορεύονται όλες σχεδόν οι χρήσεις τους, μολονότι οι συγκεκριμένες ουσίες έχουν ταυτοποιηθεί και κοινοποιηθεί προς αξιολόγηση δυνάμει της οδηγίας 98/8/ΕΚ και, συνεπώς, τα κράτη μέλη μπορούν να εξακολουθήσουν να τις εγκρίνουν έως ότου ληφθεί απόφαση βάσει της προαναφερόμενης οδηγίας.
(6)
Στο άρθρο 8 παράγραφος 2 της οδηγίας 91/414/ΕΟΚ προβλέπεται 12ετής χρονική περίοδος, κατά τη διάρκεια της οποίας τα κράτη μέλη μπορούν να εγκρίνουν τη διάθεση στην αγορά φυτοπροστατευτικών προϊόντων που περιέχουν ορισμένες δραστικές ουσίες. Η εν λόγω χρονική περίοδος έχει παραταθεί με τον κανονισμό (ΕΚ) αριθ. 2076/2002 της Επιτροπής της 20ής Νοεμβρίου 2002 σχετικά με την παράταση της περιόδου που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου, τη μη καταχώριση ορισμένων δραστικών ουσιών στο παράρτημα I της εν λόγω οδηγίας και την ανάκληση των εγκρίσεων για τα φυτοπροστατευτικά προϊόντα που περιέχουν τις ουσίες αυτές (6). Ωστόσο, επειδή η καταχώριση των δραστικών ουσιών azinphos-methyl και vinclozolin (βινκλοζολίνη) στο παράρτημα I της οδηγίας 91/414/ΕΟΚ δεν είχε εγκριθεί πριν από τη λήξη της συγκεκριμένης χρονικής περιόδου, τα κράτη μέλη υποχρεώθηκαν να ανακαλέσουν τις εθνικές εγκρίσεις για τα φυτοπροστατευτικά προϊόντα που περιείχαν τις εν λόγω ουσίες από 1ης Ιανουαρίου 2007. Ως εκ τούτου, απαγορεύεται η χρήση των δραστικών ουσιών azinphos-methyl και vinclozolin σε φυτοφάρμακα και, κατά συνέπεια, επιβάλλεται να προστεθούν στον κατάλογο χημικών προϊόντων που περιλαμβάνεται στο μέρος 2 του παραρτήματος I του κανονισμού (ΕΚ) αριθ. 689/2008.
(7)
Αποφασίστηκε να επιβληθούν αυστηροί περιορισμοί στη χρήση των ουσιών fenarimol, methamidophos και procymidone (προκυμιδόνη) με διάφορα μέτρα, μεταξύ των οποίων η καταχώριση των εν λόγω δραστικών ουσιών στο παράρτημα I της οδηγίας 91/414/ΕΟΚ μόνο για πολύ σύντομη χρονική περίοδο. Μετά τη λήξη της περιόδου αυτής δεν επιτρέπεται πλέον να χρησιμοποιούνται οι συγκεκριμένες δραστικές ουσίες, με αποτέλεσμα να απαγορεύεται η χρήση τους στην κατηγορία «φυτοφάρμακα» και, ως εκ τούτου, να επιβάλλεται να προστεθούν στους καταλόγους χημικών προϊόντων που περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008.
(8)
Αποφασίστηκε να συμπεριληφθεί η ουσία paraquat ως δραστική ουσία στο παράρτημα I της οδηγίας 91/414/ΕΟΚ μέσω της οδηγίας 2003/112/ΕΚ της Επιτροπής, της 1ης Δεκεμβρίου 2003, για την τροποποίηση της οδηγίας 91/414/EOK του Συμβουλίου ώστε να καταχωρισθεί το paraquat ως δραστική ουσία (7). Όμως η οδηγία 2003/112/ΕΚ της Επιτροπής ακυρώθηκε με την απόφαση του Πρωτοδικείου των Ευρωπαϊκών Κοινοτήτων της 11ης Ιουλίου 2007 στην υπόθεση T-229/04 (8), με αποτέλεσμα να απαγορευτεί η χρήση της εν λόγω δραστικής ουσίας σε φυτοφάρμακα και, ως εκ τούτου, να επιβάλλεται να προστεθεί στους καταλόγους χημικών προϊόντων που περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008.
(9)
Με την απόφαση 2007/322/ΕΚ της Επιτροπής, της 4ης Μαΐου 2007, για τον καθορισμό μέτρων προστασίας όσον αφορά τη χρήση φυτοπροστατευτικών προϊόντων που περιέχουν την ουσία tolylfluanid η οποία προξενεί μόλυνση του πόσιμου ύδατος (9), αποφασίστηκε να περιοριστεί υπό ορισμένους όρους η χρήση φυτοπροστατευτικών προϊόντων που περιέχουν την ουσία tolylfluanid (τολυλφλουανίδη). Επιπλέον, η βιομηχανία αποφάσισε να αποσύρει από την αγορά τα φυτοπροστατευτικά προϊόντα που περιέχουν τη δραστική ουσία tolylfluanid για λόγους προστασίας της υγείας του ανθρώπου, με αποτέλεσμα να απαγορεύεται η χρήση της συγκεκριμένης δραστικής ουσίας στην υποκατηγορία «φυτοφάρμακα» της ομάδας των φυτοπροστατευτικών προϊόντων. Καθώς η απαγόρευση που επιβάλλεται για την υποκατηγορία αυτή θεωρείται αυστηρός περιορισμός στην κατηγορία «φυτοφάρμακα», η δραστική ουσία πρέπει να προστεθεί στους καταλόγους χημικών προϊόντων που περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008.
(10)
Αποφασίστηκε να συμπεριληφθεί η ουσία diuron (διουρόνη) ως δραστική ουσία στο παράρτημα I της οδηγίας 91/414/ΕΟΚ, με αποτέλεσμα να μην απαγορεύεται πλέον η χρήση της στην υποκατηγορία «φυτοφάρμακα» της ομάδας των φυτοπροστατευτικών προϊόντων. Κατά συνέπεια, η εν λόγω δραστική ουσία πρέπει να διαγραφεί από το μέρος 1 του παραρτήματος I του κανονισμού (ΕΚ) αριθ. 689/2008.
(11)
Δεδομένου ότι υποβλήθηκε νέα αίτηση για τις δραστικές ουσίες cadusafos, carbofuran, carbosulfan και haloxyfop-R που θα απαιτήσει την έκδοση νέας απόφασης καταχώρισης στο παράρτημα I της οδηγίας 91/414/ΕΟΚ, τα εν λόγω χημικά προϊόντα πρέπει να διαγραφούν από τον κατάλογο χημικών προϊόντων που περιλαμβάνεται στο μέρος 2 του παραρτήματος I του κανονισμού (ΕΚ) αριθ. 689/2008. Η απόφαση σχετικά με την προσθήκη στον κατάλογο χημικών προϊόντων που περιλαμβάνεται στο μέρος 2 του παραρτήματος I δεν πρέπει να ληφθεί πριν εκδοθεί η νέα απόφαση για το καθεστώς των ουσιών δυνάμει της οδηγίας 91/414/ΕΟΚ.
(12)
Επομένως, πρέπει να τροποποιηθεί αναλόγως το παράρτημα I του κανονισμού (ΕΚ) αριθ. 689/2008.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΚ) αριθ. 689/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιανουαρίου 2010.

Labels: 4
1
20
3
6